Kaare Dybvad Bek (S), 2023-04-27:
Tak for det, formand.
Det her beslutningsforslag pålægger regeringen at fremsætte lovforslag, der sikrer, at asylmyndighederne ikke påbegynder en inddragelsessag eller en sag om nægtelse af forlængelse af en opholdstilladelse meddelt efter udlændingelovens § 7, stk. 3, hvis der for tiden ikke gennemføres tvangsudsendelser til det pågældende land grundet en beslutning truffet af de danske myndigheder.
Vi har flere gange debatteret den midlertidige beskyttelsesstatus i udlændingelovens § 7, stk. 3.
Da Folketinget i 2015 indførte den midlertidige beskyttelse, var det med henblik på, men ikke begrænset til, at give midlertidig beskyttelse til de personer, der blev drevet på flugt som følge af konflikten i Syrien.
I opholdstilladelsens midlertidige karakter ligger, at myndigheder løbende skal tage stilling til, om generelle forhold er af en sådan karakter, at betingelserne for beskyttelsen fortsat er opfyldt.
Dette gælder, uanset at forholdene trods forbedringer fortsat er alvorlige, skrøbelige og uforudsigelige, så længe forbedringerne ikke er af helt midlertidig karakter.
Det følger af praksis fra Den Europæiske Menneskerettighedsdomstol, at dette er helt i overensstemmelse med vores internationale forpligtigelser.
For flygtninge med opholdstilladelse efter udlændingelovens § 7, stk. 3, skal der foretages en vurdering af, om den pågældende på inddragelsestidspunktet eller tidspunktet for forlængelse fortsat har et beskyttelsesbehov, eller om personen som følge af Danmarks øvrige internationale forpligtigelser fortsat skal have opholdstilladelse.
Det er således de rammer, der afgør, hvornår vi skal give beskyttelse, men altså også, hvornår vi ikke længere er forpligtet til at give en beskyttelse.
Det er disse rammer, som vores uafhængige udlændingemyndigheder skal arbejde ud fra.
Lovgivningen er således klar: Beskyttelsen skal ophøre, når der ikke længere er et behov herfor.
Reglerne er, som de er i dag, efter min opfattelse fornuftige, og jeg har ingen planer om at ændre dem.
Jeg forstår imidlertid godt, at ordføreren for forslagsstillerne sætter spørgsmålstegn ved, hvorfor en opholdstilladelse meddelt til en syrisk statsborger inddrages eller nægtes forlænget, når de danske myndigheder ikke udsender syrere tvangsmæssigt.
Men udgangspunktet er jo ikke, at vi skal tvangsudsende; udgangspunktet er, at personer uden lovligt ophold i Danmark skal efterleve myndighedernes afgørelser og selv udrejse af Danmark.
Derfor skal vi ikke lave undtagelser for personer i de tilfælde, hvor Flygtningenævnet har vurderet, at der ikke længere er et beskyttelsesbehov, selv om der ikke udføres tvangsudsendelser til det pågældende land.
Det skal ikke være sådan, at nogle udlændinge skal kunne undlade at efterkomme udlændingemyndighedernes afgørelse og derved undgå at rejse hjem.
Og det er vigtigt at forstå, at den her gruppe mennesker har mulighed for frivilligt at rejse hjem, når de har fået et afslag.
Det gælder også de personer, der har haft midlertidig beskyttelsesstatus, men som ikke længere har behov for beskyttelse som følge af de forbedrede forhold generelt i Syrien.
Det er regeringens holdning, at vi skal understøtte, at flest muligt rejser hjem.
Det skal vi gøre ved at bistå dem, der gerne vil rejse hjem, og ved at motivere dem, der ikke umiddelbart er villige til at rejse hjem.
Men for så vidt angår tvangsmæssig udsendelse til Syrien, er der lige nu helt særlige omstændigheder.
Det er regeringens vurdering, at der på nuværende tidspunkt af udenrigspolitiske årsager ikke kan gennemføres tvangsmæssige udsendelser til Syrien, da Danmark afstår fra handlinger, der kan tolkes som en normalisering af forholdet til det syriske regime.
Regeringen har således ingen intentioner om at indgå en aftale med Assadregimet om at tvangshjemsende til Syrien, men det ændrer ikke på princippet om midlertidighed.
Hvad angår hensynet til arbejdsmarkedet, er det vigtigt at huske på, at vi har en række erhvervsordninger, som giver mulighed for ophold i Danmark på baggrund af beskæftigelse.
Der er mulighed for at søge opholdstilladelse efter erhvervsordningerne, uanset hvilket opholdsgrundlag man eventuelt tidligere har haft.
Der er eksempelvis beløbsordningerne og arbejdsmarkedstilknytningsordningerne, som en udlænding, der har haft opholdstilladelse f.eks. som flygtning, på lige fod med alle andre kan søge og opnå opholdstilladelse efter.
Det er dog i den forbindelse vigtigt at understrege, at en udlænding, der mister sin opholdstilladelse som flygtning, og som opnår opholdstilladelse efter en af erhvervsordningerne, ikke længere betragtes som flygtning, men som arbejdstager.
Det betyder, at ophold i Danmark ikke længere er knyttet op på, om det er sikkert for udlændingen at rejse hjem, men på udlændingens fortsatte ansættelse.
I forhold til de udenrigspolitiske konsekvenser er det vigtigt at nævne, at på trods af at det danske retsforbehold gør, at Danmark ikke er bundet af de EU-retlige asylregler – bl.a. for så vidt angår mulighederne for inddragelse – har Danmark et godt samarbejde med de andre EU-lande i forhold til den europæiske asylpolitik.
Man er i EU-regi godt klar over, at den danske praksis i forhold til hjemsendelse til Syrien er en praksis fastlagt af Flygtningenævnet og ikke en politisk beslutning taget af den danske regering.
Afslutningsvis vil jeg gentage, at hvis udlændingemyndighederne har meddelt endeligt afslag på asyl eller inddraget eller givet afslag på forlængelse af en opholdstilladelse og udlændingen ikke har andet opholdsgrundlag, skal den pågældende rejse hjem.
Det gælder også udlændinge fra Syrien.
Regeringen kan derfor ikke støtte beslutningsforslaget, men jeg ser frem til den videre behandling her i Folketinget.
Tak for ordet.
Først og fremmest vil jeg sige, at det mener jeg faktisk ikke at det er mig der skal vurdere.
Jeg er ikke ekspert i syriske forhold.
Jeg mener, at det er Flygtningenævnet, som er den myndighed, der skal lave den vurdering.
Det gør de på baggrund af deres egne rapporter og på baggrund af vurderinger fra de svenske myndigheder, de britiske myndigheder, Den Europæiske Unions Asylagentur og andre solide og seriøse myndigheder; de laver vurderinger af, om det er sikkert at være i nogle provinser i Syrien.